Diari Oficial de la Generalitat Valenciana


Sumari del DOGV 9145, del 06-08-2021 (2021/8318)

Instrucció de la directora general de Treball, Benestar i Seguretat Laboral sobre la tramitació de les conciliacions laborals dels serveis administratius de mediació, arbitratge i conciliació de les direccions territorials de la Conselleria d'Economia Sostenible, Sectors Productius, Comerç i Treball.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9145

Data del DOGV
:   06-08-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/8318


Data del document
:   28-07-2021

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

Instrucció de la directora general de Treball, Benestar i Seguretat Laboral sobre la tramitació de les conciliacions laborals dels serveis administratius de mediació, arbitratge i conciliació de les direccions territorials de la Conselleria d'Economia Sostenible, Sectors Productius, Comerç i Treball. [2021/8318]  
  
Antecedents  
  
El darrer 12 de juny de 2020 es va publicar al DOGV la Instrucció d'aquesta direcció general, de data 2 de juny, sobre la tramitació de les conciliacions laborals del servei administratiu de mediació, arbitratge i conciliació en les direccions territorials d'Economia Sostenible, Sectors Productius, Comerç i Treball afectades per la declaració de l'estat d'alarma provocat per la Covid-19. L'objecte d'aquella instrucció va ser ordenar el funcionament dels serveis de mediació, arbitratge i conciliació de la Comunitat Valenciana (d'ara endavant, SMAC) després del termini de confinament obligat per l'estat d'alarma i amb la finalitat de garantir el compliment de les mesures determinades per les autoritats sanitàries.  
Les esmentades mesures s'han demostrat eficaces per a millorar la prestació del servei al ciutadà i asseguren una millor ordenació dels recursos públics disponibles per a l'atenció als ciutadans i ciutadanes que es presta en els SMAC. A més a més, tant el sistema habilitat de cites prèvies establert com a requisit previ d'accés als registres com la comunicació de l'existència dels acords alcançats entre les parts i la distribució ordenada de les cites per a la celebració dels actes de conciliació, són mesures que han permès agilitzar tant la tramitació de les conciliacions com reduir sensiblement aglomeracions en els espais públics.  
  
Superat el marc normatiu que fonamentava l'esmentada Instrucció de 2 de juny de 2020, esdevé necessari dictar una nova instrucció amb la finalitat de revisar les mesures inicials, deixar sense efecte aquelles que no siguen necessàries i dotar d'estabilitat aquelles que han esdevingut eficaces més enllà de la circumstància concreta que les va motivar.  
  
D'altra banda, aquesta direcció general, juntament amb els serveis territorials de Treball de la Conselleria i la Direcció General de Tecnologies de la Informació ha treballat durant els darrers mesos en una modificació profunda de l'actual tràmit telemàtic de presentació de demandes de conciliació davant dels SMAC. El nou sistema informàtic està operatiu des del 19 de juliol de 2021 i suposa un canvi en l'actual sistema de registre de paperetes de conciliació davant dels SMAC. Pretén, a més, complir amb la finalitat d'adequar la versió actual d'eSMAC a la plataforma electrònica de la Generalitat Valenciana. A més a més, aprofitant aquesta modificació s'han inclòs determinades modificacions que, estem segurs, milloraran sensiblement la presentació telemàtica. Exemple de la millora és el fet que no serà necessari que l'usuari es descarregue en l'ordinador cap programa, ni tampoc requerirà actualització del programari local quan s'hi produïsquen canvis; l'accés a la plataforma serà independent del sistema operatiu de l'ordinador de l'usuari; es podran utilitzar tots els certificats digitals reconeguts per la Generalitat Valenciana (inclòs el sistema Og@c), i no solament els de l'ACCV o el de l'Advocacia; s'amplia la informació de la papereta al demandat, etc.  
  
Per tot el que s'ha exposat, la Direcció General de Treball, Benestar i Seguretat Laboral, de la Conselleria d'Economia Sostenible, Sectors Productius, Comerç i Treball, dicta la següent  
  
Instrucció  
  
Primera. La competència de la Direcció General per a establir la present instrucció es fonamenta en el que s'estableix en l'article 18.1 del Decret 175/2020, de 30 d'octubre, del Consell, d'aprovació del Reglament orgànic i funcional de la Conselleria d'Economia Sostenible, Sectors productius, Comerç i Treball (DOGV 24.11.20), i en el que s'estableix en l'article 10 de l'Ordre 1/2021, de 6 d'abril, de la Conselleria d'Economia Sostenible, Sectors productius, Comerç i Treball, per la qual es desplega el Decret 175/2020, del Consell, de 30 d'octubre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball (DOGV 07.04.21)  
  
Les esmentades normes han de ser posades en relació amb el que s'estableix en la Llei 36/2011, de 10 d'octubre, reguladora de la jurisdicció social, així com en el Reial decret 2756/1979, de 23 de novembre, pel qual l'Institut de Mediació, Arbitratge i Conciliació, creat pel Reial decret llei 5/1979, de 26 de gener, assumeix part de les funcions que té encomanades. Aquestes normes regulen el procediment de conciliació o mediació davant del servei administratiu que corresponga, establint-lo com un requisit previ en els supòsits legalment establerts per a la tramitació del procés laboral, tot considerant les excepcions previstes en els esmentats textos legals.  
  
Segona. Obligatorietat de presentació de les paperetes de conciliació per mitjans telemàtics per als subjectes obligats.  
La presentació de les paperetes de conciliació davant dels serveis de Mediació, Arbitratge i Conciliació s'efectuarà preferentment o obligatòriament, segons corresponga, mitjançant el tràmit telemàtic establert en la pàgina web de la Conselleria, que s'indica en el següent enllaç:  
https://www.gva.es/es/inicio/procedimientos'id\_proc=347  
En concret, el tràmit telemàtic serà obligatori per a tots els subjectes relacionats en l'article 14 de la Llei 39/2015, d'1 d'octubre, que estableix qui està obligat a relacionar-se electrònicament amb les administracions públiques. En particular, cal assenyalar que les persones físiques que desenvolupen una activitat econòmica o professional, estan obligades a presentar les paperetes de conciliació per mitjans telemàtics, d'acord amb el precepte esmentat.  
En conseqüència, no serà admesa cap papereta de conciliació presentada per cap dels subjectes obligats a relacionar-se electrònicament amb l'Administració si no s'efectua mitjançant el tràmit corresponent.  
  
Respecte als subjectes no obligats a relacionar-se electrònicament amb l'Administració, també podran optar per presentar la sol·licitud de conciliació mitjançant la utilització de l'enllaç que s'ha indicat amb anterioritat o fer-ho presencialment, d'acord amb el que s'estableix en les clàusules següents.  
  
Tercera. Necessitat de cita prèvia per al registre presencial de les sol·licituds de paperetes de conciliació per als subjectes no obligats a relacionar-se electrònicament amb l'Administració.  
En cas que qualsevol dels subjectes no obligats a relacionar-se electrònicament amb l'Administració optara pel registre presencial davant de les oficines administratives de l'SMAC, haurà de sol·licitar necessàriament cita prèvia per a poder accedir al registre. L'esmentada cita prèvia podrà obtenir-se d'alguna de les següents formes:  
a) Preferentment, mitjançant una sol·licitud de la cita a través del següent enllaç:   
https://www.gva.es/es/inicio/procedimientos'id\_proc=21732&version=amp  
b) Fent ús alternatiu dels següents mitjans:  
- Enviant un correu electrònic a qualsevol de les següents adreces electròniques:  
Alacant:  
- Per a les seus d'Alacant i les unitats de Benidorm o Elx. Cal enviar la sol·licitud al correu: ewvssltddisk@zqo.we  
- Per a la unitat d'Alcoi. Cal enviar la sol·licitud al correu:   
vklfnmbyl@paq.tr  
València: dmgnwhuozztk@eta.hw  
Castelló: ogxdtzjiquvn@zie.qq  
- En els supòsits en els quals el ciutadà no disposara de correu electrònic habitual, la sol·licitud de cita es farà mitjançant el telèfon 012, que redirigirà el ciutadà a l'SMAC d'Alacant, València o Castelló de la Plana, d'acord amb les indicacions dels sol·licitant.  
  
Quarta. Notificacions electròniques  
Les comunicacions a les parts per a celebrar els actes de conciliació es realitzaran mitjançant el sistema de notificació electrònica. Queden exceptuades d'aquest supòsit les persones no obligades a relacionar-se electrònicament amb l'Administració que hagen fet constar expressament la seua voluntat de no relacionar-se d'aquesta manera amb l'Administració.  
És necessari que tots els obligats a relacionar-se electrònicament amb l'Administració activen el sistema d'avisos de la seua carpeta ciutadana. En aquest sentit, l'enllaç per a activar aquest sistema d'avís és https://www.tramita.gva.es/cdc/login.html, seleccionant l'apartat «dades personals» i emplenant els quadres «tipus d'avisos» i, especialment, «adreces de correu».  
  
Ciqnuena. Caràcter prioritari dels actes de conciliació en els que les parts comuniquen que estan en disposició d'aplegar a un acord  
  
Als efectes esmentats, s'estableix el següent procediment:  
a) Presentació de la papereta de conciliació per via telemàtica.  
En aquests supòsits, el sol·licitant disposarà de l'opció d'assenyalar en la presentació telemàtica que està en disposició d'aplegar a un acord amb l'altra part. Havent assenyalat aquesta preferència, no se li atorgarà cita automàticament una vegada finalitzat el procés de registre telemàtic de la sol·licitud de conciliació, sinó que la mateixa sol·licitud es redirigirà a l'SMAC corresponent d'Alacant, València o Castelló de la Plana per tal que s'assigne una cita amb la major brevetat. Una vegada assenyalada la data de l'acte de conciliació, el sol·licitant haurà de traslladar-la a totes les parts en disposició d'aplegar a l'acord. No obstant això, quan no compareguera alguna de les parts en la data assignada per a la conciliació anticipada, es donarà a l'expedient la tramitació ordinària que legalment corresponga.  
b) Presentació de la papereta de conciliació de forma presencial.  
En aquest cas, el sol·licitant haurà d'assenyalar al funcionari que corresponga al registre de la papereta de conciliació que està en disposició d'aplegar a un acord.   
El corresponent SMAC assignarà cita amb la major brevetat possible. Una vegada assenyalada la data de l'acte de conciliació, el sol·licitant haurà de traslladar-la a totes les parts. No obstant això, quan no compareguera alguna de les parts en la data assignada per a la conciliació anticipada, es donarà a l'expedient la tramitació ordinària que legalment corresponga.  
  
Sisena. Queda sense efecte la Instrucció d'aquesta direcció general de data 2 de juny de 2020 (DOGV 12/06/20), sobre la tramitació de les conciliacions laborals del servei administratiu de mediació, arbitratge i conciliació en les direccions territorials d'Economia Sostenible, Sectors Productius, Comerç i Treball afectades per la declaració de l'estat d'alarma provocat per la Covid-19.  
  
Setena. Es procedeix a publicar aquesta instrucció en el Diari Oficial de la Generalitat Valenciana per a garantir-ne el coneixement general per part dels ciutadans i, en particular, de les persones treballadores, empreses, organitzacions sindicals, associacions empresarials i col·legis professionals.  
  
Huitena. Aquesta instrucció tindrà efectes des del dia de la publicació en el Diari Oficial de la Generalitat Valenciana.  
  
València, 28 de juliol de 2021.- La directora general de Treball, Benestar i Seguretat Laboral: Elvira Ródenas Sancho.